V rámci VFR na roky 2021 – 2027 je FEAD integrovaný do Európskeho sociálneho fondu plus (ESF+) s cieľom zlepšiť synergie medzi fondmi. S cieľom zvýšiť podporu v oblasti sociálneho začlenenia sa v nariadení o ESF+ požaduje, aby sa aspoň 25 % zložky ESF+ podliehajúcej zdieľanému riadeniu pridelilo na podporu sociálneho začlenenia (v porovnaní s 20 % stanovenými v ESF na roky 2014 – 2020), pričom ďalšie aspoň 3 % za každý členský štát by sa mali prideliť na riešenie materiálnej deprivácie, čo je v súčasnosti kľúčovým cieľom FEAD.

V súvislosti s pandémiou ochorenia COVID-19 boli prijaté dve investičné iniciatívy v reakcii na koronavírus. Druhá z týchto investičných iniciatív (Investičná iniciatíva v reakcii na koronavírus Plus), prijatá v apríli 2020, zabezpečuje mimoriadnu flexibilitu pri využívaní európskych štrukturálnych a investičných fondov. Okrem toho sa ňou zavádzajú osobitné podporné opatrenia na pomoc najodkázanejším osobám zmenou pravidiel fungovania programu FEAD, ktoré umožňujú riadiacim orgánom, partnerským organizáciám a ostatným zainteresovaným stranám rýchlo reagovať na vznikajúce výzvy. Napríklad je teraz možné poskytovať potravinovú pomoc a základnú materiálnu pomoc prostredníctvom poukážok, ako aj zabezpečovať osobné ochranné prostriedky, čím sa zníži riziko kontaminácie pre osoby poskytujúce pomoc a podporu. Na účtovný rok 2020 – 2021 sa vďaka tejto iniciatíve zároveň zaviedlo spolufinancovanie na úrovni 100 %. Do konca apríla 2021 viedlo využívanie Investičnej iniciatívy v reakcii na koronavírus a Investičnej iniciatívy v reakcii na koronavírus Plus k 12 návrhom zmien programu FEAD v deviatich členských štátoch (AT, ES, FR, HR, HU, LU, IT, PT a RO): osem zmien na účely využívania 100 % miery spolufinancovania a štyri zmeny na zavedenie núdzových opatrení v reakcii na pandémiu ochorenia COVID-19.

Chudobou a sociálnym vylúčením je však naďalej ohrozených 107 miliónov ľudí. EÚ nesplnila svoj cieľ na rok 2020 znížiť počet ľudí ohrozených chudobou alebo sociálnym vylúčením prinajmenšom o 20 miliónov. Do konca roku 2019 tento počet znížila iba o 10 miliónov. Deti, predovšetkým tie s rodičmi s nízkou kvalifikáciou, a osoby so zdravotným postihnutím sú chudobou alebo sociálnym vylúčením ohrozené v podstatne vyššej miere. Celkovo bolo v roku 2019 chudobou alebo sociálnym vylúčením ohrozených 23,1 % detí (vo veku 16 rokov alebo menej). Podiel osôb čeliacich závažnej deprivácii v oblasti bývania, ktorá je jedným z najtvrdších prejavov chudoby, v roku 2019 predstavoval 3,8 %, čo je od roku 2018 pokles len o 0,2 %. Všetky tieto štatistiky ukazujú, že situácia týkajúca sa chudoby sa v EÚ do roku 2019 celkovo zlepšila.

Podpora z FEAD pokračovala v roku 2019 v 26 členských štátoch, pričom stavala na pokroku dosiahnutom v predchádzajúcich rokoch. Väčšina členských štátov (22 z 26) distribuovala potravinovú a/alebo základnú materiálnu pomoc a poskytovala sprievodné opatrenia (OP I ‒ pozri tabuľku 1), pričom IT poskytlo údaje o základnej materiálnej pomoci do monitorovacieho systému po prvýkrát. Štyri členské štáty pokračovali v programoch sociálneho začlenenia (OP II ‒ pozri tabuľku 1).

Do 31. decembra 2019 Komisia vyplatila v priebežných platbách celkovo 1,5 miliardy EUR (2,0 miliardy EUR do konca roka 2020, čo predstavuje 52 % celkových pridelených rozpočtových prostriedkov na obdobie 2014 ‒ 2020). Finančná implementácia FEAD vo všeobecnosti úspešne napreduje a zodpovedá pokroku programu v praxi (pozri nasledujúci oddiel). Navyše bola doteraz automaticky zrušená viazanosť iba veľmi malého počtu záväzkov.

Viac ako polovicu (55 %) potravinovej pomoci predstavovali mliečne výrobky a múka, chlieb, zemiaky a iné škrobové výrobky. Podiel mliečnych výrobkov bol mimoriadne vysoký vo FR a v ES. Vo FI, v LV, SK a IT bol vysoký podiel múky, chleba, zemiakov a iných škrobových výrobkov (50 % a viac). Množstvo distribuovaného ovocia a zeleniny (spoločný ukazovateľ výstupu č. 4 – pozri prílohu) a mäsa, vajec, rýb a morských plodov (spoločný ukazovateľ výstupu č. 5 – pozri prílohu) v rokoch 2017 – 2019 naďalej rástlo, pričom v roku 2019 bol ich podiel 17,5 %, resp. 8,5 %. Množstvo tukov a olejov sa v jednotlivých členských štátoch líši a v priemere predstavuje 5 %. Podiel predpripravených potravín je pomerne vysoký v IE (25 %), inak je však primerane nízky a v rámci EÚ klesol na približne 9 %, a to najmä vďaka výraznému poklesu v HU (z približne 36 % v roku 2018 na asi 18 % v roku 2019). Náklady na distribuované potraviny na osobu sa značne líšia medzi členskými štátmi aj jednotlivými rokmi. Je to spôsobené predovšetkým množstvom a druhom distribuovaných výrobkov (napr. vysoký podiel čerstvých výrobkov), ako aj mierou podpory.

Lotyšsko: Deťom je venovaná osobitná pomoc. Jej súčasťou sú i) potravinové balíčky pre dojčatá a malé deti, ktoré sú rozdelené do troch typov balíčkov podľa veku: 7 – 12 mesiacov, 13 – 18 mesiacov a 19 – 24 mesiacov; ii) sady hygienických výrobkov pre dojčatá a malé deti vo veku 0 až 24 mesiacov – štyri typy sád: 0 – 6 mesiacov, 7 – 12 mesiacov, 13 – 18 mesiacov a 19 – 24 mesiacov; iii) individuálne učebné pomôcky pre deti vo veku 5 až 10 rokov a iv) individuálne učebné pomôcky pre deti vo veku 11 až 16 rokov. Aby sa predišlo diskriminácii, LV osobitne dbá o to, aby školské pomôcky (napr. školské tašky) neobsahovali žiadne farby, tvary a kresby, ktoré by mohli podporovať stereotypné vnímanie dievčat a chlapcov.

Deti predstavovali okolo 30 % z celkového počtu osôb, ktoré v roku 2019 dostali potravinovú pomoc, základnú materiálnu pomoc alebo pomoc pri sociálnom začlenení. Tento podiel sa v porovnaní s predchádzajúcimi rokmi mierne zvýšil. V niekoľkých členských štátoch dostali deti najväčší podiel potravinovej pomoci (ide najmä o CY, CZ, HR, HU a MT), ktorý sa pohyboval v rozmedzí od 42 % do 92 % z celkového počtu konečných príjemcov. Na CY, v IE, HU a AT tvorili deti vysoký podiel konečných príjemcov, aj pokiaľ ide o základnú materiálnu pomoc, pričom tento podiel sa pohyboval v rozmedzí od 86 % do 100 %. Programy v týchto krajinách sa vyznačujú osobitnou podporou detí.

Celkový profil konečných príjemcov podpory z FEAD zostal vo všeobecnosti nezmenený. Rovnako ako v predchádzajúcich rokoch predstavovali necelú polovicu (49 %) celkového počtu príjemcov pomoci ženy. Deti dostali viac než 30 % dostupnej podpory, za nimi nasledovali migranti, ľudia s cudzím pôvodom alebo príslušníci menšín (10 %) a bezdomovci (7 %). V roku 2019 bolo 8 % konečných príjemcov podpory z FEAD vo veku 65 rokov alebo viac a o niečo menej než 5 % predstavovali osoby so zdravotným postihnutím. Tieto údaje sú odhadmi partnerských organizácií a malo by sa s nimi zaobchádzať opatrne.

Odhaduje sa, že v roku 2019 využilo potravinovú pomoc z FEAD 12,2 milióna ľudí, materiálnu pomoc dostalo viac než 800 000 ľudí a podporu pri sociálnom začlenení okolo 30 000 ľudí. Podľa konzervatívneho odhadu využilo podporu z FEAD celkovo viac než 12,5 milióna ľudí. Najvýraznejší nárast počtu konečných príjemcov zaznamenali FR (nárast o 450 132 osôb v porovnaní s rokom 2018), HR (nárast o 132 675 osôb), LV (nárast o 58 904 osôb), IE (nárast o 42 713 osôb) a FI (nárast o 34 229 osôb). Naopak, 17 členských štátov zaznamenalo znížený počet konečných príjemcov, a to najmä IT (o 594 297 menej než v roku 2018), EL (70 961), ako aj CZ, BG, PL a SK. Okrem toho RO aj naďalej čelí problémom súvisiacim s implementáciou (pozri ďalej).

Všetkých 21 členských štátov, ktoré distribuujú potraviny (okrem CY), ich poskytovalo vo forme štandardizovaných potravinových balíčkov. Štrnásť členských štátov poskytovalo aj hotové jedlá: BE, BG, CY, CZ, EL, ES, FI, HR, HU, IE, IT, LV, PL a SK. Niektoré z nich poskytovali hotové jedlá školákom (CY, CZ, EL a HR) alebo bezdomovcom (HU, IE, IT, LV, PL a SK). Potravinové banky v EE naďalej úzko spolupracujú s miestnymi orgánmi a obcami, aby sa čo najviac priblížili k domovom ľudí. Vďaka dobrej komunikácii medzi partnermi bolo podobne ako v roku 2018 aj počas cieľového obdobia odovzdaných 95 % všetkých balíčkov potravinovej pomoci. Rovnako ako v predchádzajúcich rokoch boli dodávky potravín realizované partnerskými organizáciami v BG, na CY, v HU a ES plne financované z FEAD, pričom v roku 2019 to tak bolo aj v EL.

OP I – Základná materiálna pomoc

Množstvo základnej materiálnej pomoci sa výrazne zvýšilo. Členské štáty v roku 2019 poskytli základnú materiálnu pomoc v hodnote 19,2 milióna EUR, čo je o 42 % viac ako v roku 2018, v ktorom už došlo k nárastu o 44 % v porovnaní s rokom 2017. Na rozdiel od roku 2018 však tento nárast nebol primárne spôsobený tým, že základnú materiálnu pomoc začali poskytovať ďalšie členské štáty, ale skôr rozšíreným stúpajúcim trendom poskytovania materiálnej pomoci. Nárast bol zaznamenaný najmä v AT, EL, HR a LV. Sedem členských štátov pokračovalo v distribúcii základnej materiálnej pomoci podobne ako v minulom roku (CY, CZ, HU, IE, LT, LU a SK). IT začalo vykazovať pokrok v oblasti základnej materiálnej pomoci po tom, ako v roku 2018 začalo operácie, v rámci ktorých poskytuje základný tovar bezdomovcom. Väčšina tovaru bola distribuovaná v štyroch členských štátoch: AT, EL, HR a HU (pozri obrázok 4). Opatrenia na podporu bývania pre bezdomovcov sa vykonávali najmä v IT, pomoc im však bola poskytnutá aj v CZ, EL, HR a SK, a to formou distribúcie výrobkov osobnej starostlivosti a ďalších potrieb. V CZ, HR a IT dostali aj kuchynské vybavenie (osoby, ktorým bolo poskytnuté bývanie alebo žili v dočasnom ubytovaní) a oblečenie, pričom v CZ, EL, HR a IT dostali spacie vaky/prikrývky.

Školské pomôcky a výrobky osobnej starostlivosti pre rodiny s deťmi naďalej predstavovali hlavné položky základnej materiálnej pomoci distribuované prostredníctvom FEAD. Medzi výrobky dodávané rodinám s deťmi patrili v roku 2019 písacie potreby a školské pomôcky (AT, EL, HR, HU, IE a LV), školské tašky (AT, EL, HR a LV), balíčky potrieb pre dojčatá (CY, EL, HR, HU a IE), športové vybavenie (EL a HR) a oblečenie (EL, HR a IT). V EL, HU, LU, LV a SK sa distribuovali aj výrobky ako pracie prostriedky, krémy a mydlá pre dojčatá a batoľatá, vlhčené utierky a plienky.

Obrázok 4.Celková peňažná hodnota tovaru v období 2014 – 2019 podľa druhu

Obrázok 5.Celková peňažná hodnota tovaru v období 2014 ‒ 2019 podľa členského štátu

Zdroj: SFC2014

OP I – Sprievodné opatrenia

V súlade s nariadením o FEAD všetky členské štáty, ktoré v roku 2019 implementovali programy OP I, zaviedli aj sprievodné opatrenia. Väčšina členských štátov naďalej poskytovala mnohé sprievodné opatrenia, napríklad:

·AT do každého balíka poskytovaného pri nástupe do školy vložilo brožúru zameranú na viacero tém vrátane informácií o ďalších službách, ako je finančné vzdelávanie, potravinová pomoc a distribúcia oblečenia, ako aj praktických tipov pre deti týkajúcich sa školy,

·EE distribuovalo nové vydanie časopisu s názvom Help (Pomoc), ktorý obsahoval zoznam užitočných organizácií a recepty na prípravu jedál z potravín v balíčkoch, a

·PL ešte viac rozšírilo svoju ponuku sprievodných opatrení vrátane činností ako fyzioterapia a cvičenie pre ľudí s obezitou, aby im pomohlo predísť problémom s chrbticou.

Ďalšie opatrenia zahŕňali:

·rozsiahly projekt na účely sociálno-profesionálneho začlenenia na základe rôznych kontaktných miest pre občanov (Magasins Citoyens), ktoré sa nachádzajú v centre mesta La Louvière a ponúkajú sa v nich rôzne služby (napr. obchod s oblečením z druhej ruky a podpora uchádzačov o zamestnanie) a ktoré boli zriadené verejnými centrami sociálnej činnosti (CPAS) (BE),

·pedagogicko-psychologickú službu, ktorá pomáha s integráciou a podporou detí so zmyslovým alebo mentálnym postihnutím alebo s vážnymi poruchami učenia prostredníctvom programov, ako sú „programy gramotnosti na stredných školách“ (CY), a

·sociálne partnerstvo na pomoc starším ľuďom s názvom „Solidarita v regióne Drama“ (EL).

Väčšina členských štátov realizovala kombináciu sprievodných opatrení, pričom len niekoľko z nich sa rozhodlo zamerať sa iba na jednu alebo dve činnosti. Sprievodné opatrenia implementované v roku 2019 (pozri obrázok 6) zahŕňali:

·poradenstvo v oblasti prípravy jedál a skladovania potravín (BG, CZ, EE, FI, FR, HR, LT, LV, PL, PT a SK),